Nyugat.hu 2018.05.20.13:03
A Weöres Sándor Színház még tavaly októberben csatlakozott a 40 európai színházat tömörítő Európai Színházi Konvencióhoz (ETC). A konvenció keretében, olvashatjuk a színház sajtóanyagában: „a színházi szakemberek kölcsönösen cserélnek tapasztalatokat, igyekeznek egymás intézményeit, előadásait megismerni, különleges színházi formákkal kísérleteznek, új közönségszervezési utakat kutatnak, a színház digitális megjelenési formáira kínálnak alternatívákat.”
Ugyancsak tavaly októberben, az ETC-csatlakozással egyidőben a szombathelyi színház a YOUNG EUROPE III. programhoz is csatlakozott, amelynek lényege, hogy a színház egy kétéves együttműködés során a düh témájában tematikus ifjúsági előadást hoz létre közösen a berlini Deutsches Theaterrel és az amsterdami De Toneelmakerij-jal.
A kutatási alapú színházi előadás létrehozása érdekében a Weöres Sándor Színház egy nemzetközi workshopnak ad otthon május 22-től 25-ig
A több vendég előadót felvonultató programon itt lesz például Csepeli György szociálpszichológus.
Ezen a napon a holland DE TONEELLMAKERIJ ifjúsági színház előadása is látható lesz angol nyelven, Nadia címmel.
A Nadia című előadásról
Nadia és Anna legjobb barátnők. 15 évesek, és ahogy ez ebben a korban lenni szokott, bizonytalanok. Bizonytalanok az erősségeiket, külsejüket, hovatartozásukat illetően. 21. századi tinédzserként az internet a mindennapjaik része: Anna az egészséges életmódról blogol, élvezi a rivaldafényt. Épp ezért nem érti, Nadia miért nem örül a sikerének. Nadia egyre furcsábban viselkedik. Zavarja a muszlimokkal szembeni igazságtalan bánásmód, ám ebben a harcban egyedül érzi magát. Szeretne segíteni, így kerül kapcsolatba az interneten Brahimmal, a kalifátusból származó fiatalemberrel. A fiú egyre nagyobb hatással van a lányra. Megérti a magányát, megérti az egyenlőség és barátság utáni vágyakozását.
Vajon meg tudják menteni a barátságukat, vagy örökre eltűnnek egymás életéből? Ki a fontosabb: valaki, aki megért, vagy valaki, aki harcol érted? Egyáltalán meg kell értenünk egymást ahhoz, hogy barátok legyünk?
A bemutató időpontja: 2018. május 22. 14.30 óra